สสว.ปลื้มรองเท้าไทยบุกอินเดียทะลุเป้า
ก.อุตสากรรม ร่วมกับสมาคมรองเท้าไทยบุกตลาดอินเดีย เผยทำยอดขายทะลุเป้า&nbsp;
16 ก.พ. 2553

ก.อุตสากรรม ร่วมกับสมาคมรองเท้าไทยบุกตลาดอินเดีย เผยทำยอดขายทะลุเป้า  
สำนักงานส่งเสริมวิสาหกิจขนาดกลางและขนาดย่อม (สสว.) กระทรวงอุตสาหกรรม ร่วมกับสมาคมรองเท้าไทย นำทีมโดยนายวชิระ แก้วกอ ผู้อำนวยการฝ่ายพัฒนาระบบส่งเสริม SMEs สสว. นำผู้ประกอบการรองเท้าทั้งต้นน้ำ และปลายน้ำ จำนวน 15 ราย เข้าร่วมงาน “India International Leather Fair” ระหว่างวันที่ 31 ม.ค.- 3 ก.พ.ที่ผ่านมา ณ Chennai Trade Center เมืองเจนไนประเทศอินเดีย ภายใต้ความร่วมมือกับสำนักงานส่งเสริมการค้าในต่างประเทศ ณ เมืองเจนไน 
การดำเนินงานครั้งนี้ประสบผลสำเร็จทำยอดขายทะลุเป้าเกินความคาดหมาย โดยมีผู้ประกอบการไทยเข้าร่วมงานแสดงสินค้ามากที่สุดถึง 25 ราย สินค้าที่ได้รับการตอบรับเป็นอย่างมากได้แก่ หนังฟอก เคมีภัณฑ์ พื้นรองเท้า ยางแผ่น ส้นรองเท้า กาว และรองเท้าแตะแฟชั่น เนื่องจากมีคุณภาพสูงแต่ราคาไม่แพง ตลาดรองเท้าและเครื่องหนังอินเดียเป็นตลาดใหญ่ที่สุดแห่งหนึ่งของโลก อีกทั้งอินเดียยังเป็นแหล่งผลิตรองเท้าให้กับบริษัทแบรนด์ดังของอิตาลีและยุโรป จึงไม่น่าแปลกใจที่ผู้ผลิตอินเดียพากันหันมาซื้อวัสดุ หนังฟอก และเคมีภัณฑ์คุณภาพดีจากไทยเพิ่มมากขึ้น โดยคาดว่าจะมียอดการสั่งซื้อภายในงานกว่า 150 ล้านบาท
อีกปัจจัยหนึ่งที่จะทำให้การส่งออกเครื่องหนังและชิ้นส่วนของไทยไปอินเดียขยายตัวอย่างมากในปีนี้ก็คือ สินค้าในกลุ่มรองเท้าและชิ้นส่วนทำรองเท้าส่วนใหญ่อยู่ในบัญชีลดหย่อนภาษีภายใต้ข้อตกลง FTA อาเซียน-อินเดีย ซึ่งมีผลบังคับใช้แล้วตั้งแต่วันที่ 1 มกราคมที่ผ่านมา เป็นผลให้สินค้าไทยสามารถแข่งขันได้ดียิ่งขึ้น 
ทั้งนี้คาดว่าในปีหน้าจะมีผู้ประกอบการไทยไปร่วมงานกว่า 50 ราย